
Dunaszekcső Községi Önkormányzat Képviselő-testülete
2/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. február 12-én megtartott  üléséről.

Jelen vannak:

	Faller János
	polgármester

	Hetényi Ádámné
	alpolgármester

	Bokor Zoltánné

Kulutácz Zoltán
	

	Metz Judit
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző

2.napirendi ponthoz: Hauk Istvánné a nyugdíjasklub vezetője

3.napirendi ponthoz: Miskolczi Imréné intézményvezető, Szőcsné Mayer Éva  tagintézmény-vezető, Bán Ferencné intézményvezető, Molnár Árpád asztalitenisz csapat vezetője
Igazoltan távol: Bíró Zsolt, Tóth András

Faller János polgármester megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) Lejárt határidejű határozatok, a két ülés között történt fontosabb események
Előterjesztő: Faller János polgármester

2.) Civil szervezetek beszámolója

Előterjesztők: civil szervek vezetői

3.) Az önkormányzat 2007.évi költségvetése

Előterjesztő: Faller János polgármester

4.) Egyebek

NAPIREND TÁRGYALÁSA

1.napirendi pont: Faller János polgármester: Megérkezett az értesítés, hogy a kerékpár út terveztetéséhez nyertünk 1.250.000 Ft támogatást.
Pécsen az árvízi védekezés terveivel foglalkozó megbeszélésen vett részt a Katasztrófa-elhárítás szervezésében. Ígéret van arra, hogy  a Területfejlesztési Tanácsnál kiemelten fogják ezeket a célokat kezelni. Arra is lehet számítani, hogy a MTKT is támogatja a projekt megvalósítását.  Fontos a patak elzárhatóságának megoldása és védmű az Alsó- és Felsődunasoron. Az elképzelések egyeztetése folyamatban van, a jövő héten készül a Vízügyi Igazgatóságra. 

A Pro Rehab vezetői megkeresték azért, mert nem valós állítás, hogy elmenne a vállalkozás a községből. Elmondták, hogy nagyon sok a problémájuk, mert kevés a dolgozó, és nem is megbízhatóak, de a megoldást keresik, és nem kívánnak elköltöztetni a cégüket.

A Dunabeton Kft.vezetőjével is tárgyalt a 2007.évi bérleti díj ügyében. Tájékoztatásul elmondja, hogy a Bíróság 2005-ben meghatározta a bérleti díj összegét, melyet utána évente az elfogadott infláció mértékével növelheti az önkormányzat. 

Megállapodás is született, melynek értelmében a bérleti díjat a bérlő két részletben fizeti meg. A tavalyi díj 6,2 %-kal emelkedik. Az első részletet június 15-ig fizeti meg a bérlő, a másodikat egyeztetések után december 15-ig teljesítik. Az egyeztetés tárgya az éves infláció mértékének pontos ismerete, és a decemberi befizetés a módosulás  alapján teljesülhet.

A szeméttelep ingatlanjainak megváltásában egy családdal a mai napig nem sikerült megállapodni. Április végéig el kell, hogy dőljön ez a kérdés is, át kell néznünk az összes ingatlanunkat, hogy csereterületet tudjunk végre felajánlani. Az Rt. ígéretet tett arra, hogy az önkormányzat segítségére lesz.

A Sághy – Sat által elindított internetes szolgáltatás műszaki átadás-átvétele holnap fog megtörténni. Felhívja a figyelmet arra, hogy a képviselők részére kedvezményes elérhetőséget kíván biztosítani a szolgáltató. Ezzel a lehetőséggel a kapcsolattartás a képviselőkkel is sokkal egyszerűbbé és költségkímélővé válhatna. Fontos, hogy az intézményeink elérhetőségéről is gondoskodni kell. 

A napirenddel kapcsolatban kérdés, hozzászólás nem hangzott el, a testület 8 szavazattal 0 ellenében a következő határozatot hozta:

12/2007.(II.12.) Kt.számú határozat

a lejárt határidejű határozatokról, a két ülés között történt fontosabb eseményekről
A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót tudomásul veszi.

2.napirendi pont: Faller János polgármester: Tervei szerint ma négy beszámolót hallgatott volna meg a testület. A Polgárőrség, a Nyugdíjasklub, az Alapítvány és a Sportegyesület kapott meghívást a mai ülésre. A Polgárőrség és az Alapítvány kérte, hogy a következő ülésen számolhasson be, az SE írásban küldte el a beszámolóját, a Nyugdíjasklub vezetője pedig itt van, személyesen fogja ismertetni az előterjesztését.

Hauk Istvánné: (Az előterjesztés a jegyzőkönyv melléklete.)

Faller János: Megköszöni az alapos és mindent átfogó ismertetést. Örömteli, hogy vannak aktív emberek a községben, és az önkormányzat azon lesz, hogy a működésükhöz a továbbiakban is minden segítséget megadjon. 

A Sportegyesület beszámolója a jegyzőkönyv melléklete.

Kulutácz Zoltán: Miért ilyen jelentős a különbség az I. és a II.félévi teljesítés között? 

Faller János: Az SE a II. félévben már nem működött.

Hetényi Ádámné: Neki csak az  kérése, hogy ne vidékiek focizzanak a dunaszekcsői csapatban. Neveljük ki a mi gyerekeink közül a csapatot. Vannak gyerekek és van olyan alkalmas személy is, aki elláthatná az edzői feladatokat. 

Több hozzászólás nem volt, a testület 8 szavazattal 0 ellenében a következő határozatot hozta: 

13/2007.(II.12.) Kt.számú határozat

a civil szervezetekről 
1.) A képviselő-testület a Nyugdíjasklub munkájáról szóló beszámolót elfogadja. A Klub aktív működését az önkormányzat továbbra is támogatni kívánja, ezért a 2007.évi költségvetés terhére 50.000 Ft  támogatást biztosít.

Határidő: 2007.december 31.

Felelős: Faller János polgármester

2.) A képviselő-testület a Dunaszekcsői Sportegyesület beszámolóját elfogadja. A testület elvárása, hogy az új csapat szervezése során a helyi fiataloknak biztosítsák elsősorban a sportolási lehetőséget, helyi edző alkalmazásával. Az egyesület gondoskodjon az utánpótlás kineveléséről is a dunaszekcsői fiatalok köréből. A 2007.évi támogatás mértéke 500.000 Ft.
3.napirendi pont: Faller János polgármester: Mielőtt sor kerülne a költségvetés tárgyalására, szeretné megadni a szót az asztaliteniszezők vezetőjének, aki kéréssel fordul a testülethez.

Molnár Árpád: Köszönetet mond a képviselő-testületnek az eddigi hozzáállásért is, hiszen az útiköltségek megfizetésével, az adogatógép megvásárlásával hozzájárultak ahhoz, hogy a csapat felkészülhessen, részt vehessen a versenyeken. 

A kérése az, hogy továbbra is támogassák a csapatát. Fontos, hogy az útiköltséghez továbbra is segítséget kapjanak. Ugyanakkor szükség lenne egy asztalra, 2 hálóra, a régi asztalok megjavítására és edzőlabdákra. 180.000-200.000 Ft-ra lenne idén szükségük.

Szeretné elmondani, hogy a Baranya Megyei Olimpián tegnap nagyon sikeresen vett részt a csapat, a lányok elhozták az 1-3.helyezést, a fiúk pedig az 1. és 2.helyezést.   

Faller János: Gratulál az önkormányzat nevében valamennyi fiatalnak, további eredményes munkát kíván. A kérelemmel a legjobbkor állt a testület elé Molnár Árpád, hiszen most következik a költségvetés megtárgyalása. 

Az elmúlt héten a Pénzügyi Bizottság alaposan megtárgyalta a költségvetés tervezetét. Az előterjesztés alapjaiban más, mint az eddigi költségvetés. Nincs benne vagyonvesztés, és a beruházások 2,5-szörösére emelkedtek.

Tavaly nagyon szigorú döntéseket hozott a testület, amely most hozza meg az eredményét. A költségvetés hiánya 6.138.000 Ft. Ezt a hiányt banki hitellel egyenlítettük ki a tervezetben. Az összeg szinte teljesen megegyezik a Templom tér tervezett kiadásával. 

Ha a hitelfelvételt nem tartja a testület elfogadhatónak, akkor meg kell nézni egyenként a sorokat, meg kell találni a fedezetet. 

Nem került bele a tervezetbe kb. 500.000 Ft, amelyet a Kaposvári VGV-nek kell (jegybanki alapkamat + 1 ½ %)kamatként megfizetni. Nem szerepel a most hallott asztalitenisz csapat kérelme 180.000-200.000 Ft. Nem szerepel ugyancsak 25.000 Ft hegyközségi támogatás. Ezek összegével tehát nő a hiány.

Szabó Gergely: A Pénzügyi Bizottság tüzetesen átvizsgálta a tervezetet. Elsődleges vélemény, hogy a hitelt el kell kerülni. A gazdasági tanácsadó véleménye, hogy az átlagos 6,2 %-os inflációval növelés nem fogadható el általánosnak. A tervezésnél a közületi kötelezettségek emelése a tényleges áremelés mértékével került kiszámításra.  Javasolta, hogy a dologi kiadások részletes áttervezésével csökkenjen az 3 millió forinttal. Megállapításra került az is, hogy az adóbevételek alábecsülve kerültek a tervezetbe, azokat indokolt felülvizsgálni. 

Faller János: Az idei évben a dologi kiadások másképpen kerültek tervezésre. Eddig minden alkalommal csak egy bizonyos %-os – pl. 5% - emelés került az előző évi kiadásokra.  Igyekezett a tervezés során figyelni arra, hogy a gáz ára 60%-kal, a villanyé 12%-kal nőtt. Várhatóan az enyhe tél következményeként is lesz e sorokon megtakarítás.
Az adós kollégával áttekintette a 2006.évi zárást, összevetette az új tervezéssel. Várhatóan 4,4 millió forinttal növelhető az adóbevételek sora. Az iparűzési adó növelhető 1,4 millióval, a gépjárműadó 900 eFt-tal, a hátralék behajtással pedig 2,1 millióval nőhet a bevételi oldal. 

Az ülésen jelen vannak az intézményvezetők is. Kéri, hogy mondják el a tervezettel kapcsolatos véleményüket.

Miskolczi Imréné: Az ÁMK költségvetése kb.92 millió forint, amelyből 80 millió a bér. A fennmaradó 12 millió forint pedig rezsi költség. Idén még egy festés sem került a tervezetbe. Azt sem szabad elfelejteni, hogy tanév vége felé dől el a normatíva elszámolás, amely visszafizetési kötelezettséget fog jelenteni. 

A könyvvásárlás sorában 1,5 millió forint szerepel. Ebből azonban nem vehető el egy fillér sem, mert az elsődlegesen tankönyvvásárlást jelent. 

Szűkös volt tehát a tervezés mind a három tagintézményben. 

Faller János: Az ÁMK működéséhez az idén 10%-kal többet kell az önkormányzatnak hozzá tennie, és ez 43,933 millió forint. Az intézményvezető a tantárgyfelosztás átdolgozásával már végrehajtott 3 fős létszámcsökkentést is. 

Sándor József: A tervezett túlóra viszont 1 főnyi bért jelent. Az igazgatónak ne legyen túlórája, mert az a legdrágább. A szervezési változtatás legyen más.

Miskolczi Imréné: Csoportot vont össze, a feladatokat átszervezte. Vannak kikerülhetetlen dolgok azonban, mert pl. fizika-számítástechnika szakos csak ő van az intézményben, tehát másnak nem adhatja az órát. 

Faller János: Ezek a problémák majd megoldódnak az „áttanítással”. 

Miskolczi Imréné: A jövő évi óraszámemeléssel el fognak tűnni a túlórák. A 29 túlóra egyáltalán nem sok ebben az intézményben.  Újabb szervezési feladatot is végrehajtott az elsős napközis foglalkozásra, melyet Galambosi Eszterrel fog megoldani.
Sándor József: Hogyan fogja biztosítani a fejlesztőpedagógust a létszámcsökkentés után?

Miskolczi Imréné: Jelenleg 2 fő rendelkezik ezzel a végzettséggel, tehát ha egy főt elküld, akkor is marad egy alkalmas pedagógus erre a feladatra. 

Szőcsné Mayer Éva: Az óvodában sincs felújítás betervezve. Fontos megoldani a csapadékvízelvezetést, ehhez csak anyagra van szükség, mert a szülők társadalmi munkában megoldják. Az óvoda épülete 62 gyerek befogadására alkalmas, szeptemberben 52-56 ovis lesz. Ennél pontosabb létszámot előre nem tud mondani. Három csoportban 5 óvónő foglalkozik jelenleg a gyerekekkel. Délutánra két csoportban vannak a gyerekek, így elegendő a személyi állomány az intézményben. 

Papír- és vasgyűjtéssel pénzbevételhez jutottak, így a pályázaton nyert udvari játék mellé vásárolhatnak egy plusz játékot.

Faller János: Szeretné kihangsúlyozni, hogy a szülőktől jelentős támogatást kap az intézmény a komfort érzet javításában. 

Bán Ferencné: Összevetette intézménye bevételi és kiadási oldalát, és magyarázatot kíván adni a 14 millió forintos hiányra. Az 55.000 Ft gyerekenkénti normatíva nem elegendő a gyermekélelmezés fedezetére. Katasztrófális az egész.
Metz Judit: Valóban katasztrófális a helyzet, mert az intézmény 4-5 milliós hiányt hoz.

Sándor József: Az intézmény kiadásai 22.961 eFt. Ebből 8.831 eFt a bér, és az alapanyagvásárlásra is 8.951 eFt-ot fordít a vezető.  Meg kell találni a kötelező feladatmegoldásra a lehető legkedvezőbb megoldást, mert az lehetetlen, hogy a konyha 23 millió forintba kerüljön az önkormányzatnak. 

Bán Ferencné: Naponta 120 gyerek étkezik, kb. 240 adagot főznek nap mint nap. 

Faller János: Most mindannyian láthatják a számokat. Ha sikerül a kiadásokból lefaragni, akkor változtathatunk is. Javasolja, hogy márciusban külön ülésen kerüljön a konyha megoldásának kérdése megtárgyalásra. Az önkormányzat és az intézmény is felkészül, és az ülésen együttesen próbálunk majd kitörési pontokat keresni és találni. Alaposan át kell gondolni a kérdést, fel kell rá készülni. Nem lehet itt és most, ilyen hirtelen, ilyen nagy jelentőségű kérdésben dönteni. Összességében az intézményvezetőnek mi a véleménye a költségvetéséről?
Bán Ferencné: Semmi plusz nem került a költségvetésébe. Az udvar rendbetétele, az udvari játékok kiváltása sem szerepel benne. Indulnak EU-s pályázatok, de kérdés, hogy ezekre ki pályázhat majd.

Faller János: A képviselőknek mi a véleménye összességében a költségvetésről? A javasolt bevételi és kiadási változtatásokról mi a vélemény? Milyen javaslat van esetleg a bevételek növelésére, a kiadások csökkentésére?

Sándor József: Az utóbbi időszak első költségvetését láthatjuk, ahol a falu is szóba került a tervezés során. A tárgyalások során a bevételek növelésére lehetőséget találtunk, és a kiadások csökkentésével talán elkerülhetjük a hitelfelvételt. Jelentős előrelépés, hogy a bevételi oldalon nem szerepel ingatlanértékesítés.

Metz Judit: Mit tesz az önkormányzat az iparűzési adóhátralékok behajtására?

Faller János: Az 1,4 millió forint nem hátralék, hiszen az iparűzési adó teljesül minden alkalommal a legmegbízhatóbban. 2006-ban 84 eFt volt a hátralék  a 8.200 eFt-ból. A legkomolyabb gondot a gépjárműadó jelenti, nagyon sokan nem fizetik meg a kötelezettségüket. Komoly odafigyeléssel ezen is javítani lehet, és ezzel számolunk is.
A módosítások tehát a következők:

- a helyi adóbevételek növekednek 4,4 millió forint összeggel,

- a kiadási oldal növekszik: 


500.000 Ft-tal - Kaposvári VGV díjával

200.000 Ft-tal – asztalitenisz-csapat támogatásával

 25.000 Ft-tal – hegyközségi támogatással

                 365.000 Ft-tal – körjegyzőségi létszámemelés költségével

- kiadási oldal csökken a dologi kiadások változtatásának átdolgozásával. 

Több kérdés, hozzászólás nem hangzott el, a testület 8 szavazattal 0 ellenében a következő határozatot hozta:

14/2007.(II.12.) Kt.számú határozat

a 2007.évi költségvetés tervezetének módosításáról

A képviselő-testület a 2007.évi költségvetés tervezetében az alábbi változtatásokat kívánja beépíteni: 
- a helyi adóbevételek növekednek 4,4 millió forint összeggel,

- a kiadási oldal növekszik: 


500.000 Ft-tal - Kaposvári VGV díjával

     200.000 Ft-tal – asztalitenisz-csapat          támogatásával


 25.000 Ft-tal – hegyközségi támogatással

    365.000 Ft-tal – körjegyzőségi létszámemelés költségével

                                                             - kiadási oldal csökken a dologi kiadások változtatásának átdolgozásával. 

Határidő: testületi ülés időpontja: 2007.02.26.

Felelős: Faller János polgármester

4.napirendi pont: Egyebek

Szabó Gergely: A közcélú foglalkoztatottak munkavégzéséről kér információt.

Hetényi Ádámné: Láthatjuk is a falu két végén, mindent szépen rendbe tettek. A Damjanich utcában a patakot is rendbe kellene tenniük.

Faller János: Valóban látványos munkát végzett a 7 fő a falu két végén. A levágott fák, bokrok hulladékát a helyszínen elégették. A tüzelésre alkalmas fát behordták a községháza udvarára. Ez már kb. 10 m3 fát jelent. Szervezi az épület fűtésének a kiváltását, a fa ott kerül majd felhasználásra. 
A közmunka során a legnagyobb szerencsénk az időjárással van. Ha esett volna a hó, akkor ezek az emberek azzal foglalkoznának. Ehelyett azonban valóban látványos munkát végezhetnek. Jelenleg a temető takarítását végzik, embertelen körülmények között dolgoznak. A haladás szinte lehetetlen, a szemét alatt sírok vannak. Munkát közterületeken végeznek továbbra is az emberek. A patakmedrek is sorra kerülnek. A patakoknál annak is felelősséget kellene éreznie, aki beledobálja a szemetet. 

A Wesselényi utcában más az is felmerült, hogy betongyűrűket kellene az egész patakra rakni, de annak meglenne a veszélye is. A lényeg, hogy a munkát az emberek elvégezzék, az jó legyen és ezzel a környezetünk esztétikus legyen.

Hetényi Ádámné: A Damjanich utcában csak arra gondoltak, hogy a lerakódást szüntessék meg, és a bokrokat a parton vágják ki. 

Faller János: Fontos munkájuk lesz még az elhalt vérszilvafák kivágása, és helyükre pótlás ültetése. Látható, hogy mennyire elöregedtek már ezek a fák, de a pótlás szükséges.
Hetényi Ádámné: Kőrissel kellene pótolni.

Faller János: Papp Jánossal átnézi az önkormányzati tulajdonban lévő földterületeket. Sok területünk van, és különböző helyeken. Megpróbálják tömbösíteni ezeket a területeket, és ezeknek a hasznosításán kell gondolkodni. Akár erdő telepítéssel is hasznosítható. A régi szeméttelep területét is be lehetne ültetni fával. Sőt a most kezdődő rekultivációs tárgyalásokon is felmerült az a kérdés, hogy mi lesz a szeméttelepen? A fatelepítés ott is célszerű lenne. 
Tárgyalt a bátai polgármesterrel is az árvízi védekezés kérdésében. Cselekvési programot fog készíteni mindkét település kistérségi tanácsa. Fontosnak tartják mindketten az együttműködést ezen a területen is, mert összefogással talán a megvalósításért többet lehet tenni.

Több felvetés nem hangzott el, több napirend nem volt, a polgármester az ülést berekesztette.

Kmf.

 Faller János
Pest Éva

